《重过东山分韵得嘉字》
明代·乌斯道

灯张酌春酒，酒尽情益加。岁暮百事集，在道不在他。

昨日冰霜中，风揭道上车。我以隔岁别，重来望云霞。

脩竹散繁阴，猗兰茁新芽。各保岁寒意，嗟嗟良可嘉。

登高斥卑陋，饮清涤污邪。箴言复深夜，中心永无遐。

作者简介：元明间浙江慈溪人，字继善。乌本良弟。与兄俱有学行。长于诗，意兴高远，飘逸出群。尤精书法。洪武初得有司荐，为永新县令，有惠政。后坐事谪戍定远。放还，卒。有《秋吟稿》、《春草斋集》。